130 ordblinde elever fra alle Aalborg Kommunes 9. klasser mødtes tirsdag til et Ordblinde-event på Hovedbiblioteket i Aalborg. Formålet er at vise eleverne muligheder frem for begrænsninger - og at bryde tabuer omkring dét at være ordblind. Nathalie Nygaard Skovsende fra Gug Skole mener da også, det er dejligt at være sammen med ligesindede. - Det får mine øjne op for, at jeg ikke er den eneste i verden, der har det her handicap, siger hun. På forskellige workshops introduceres eleverne for værktøjer, der kan hjælpe dem, når de skal i gang med at vælge en ungdomsuddannelse. - Jeg håber, at det kan give dem en tro på, at kan og vil, siger Charlotte Vestergaard, der er konsulent ved Pædagogisk Psykologisk Rådgivning i Aalborg Kommune. Flere af de unge oplever fordomme på grund af ordblindhed. - Der er jo mange, der synes, ordblinde er dumme, fordi vi er ordblinde, siger Emil Klitgaard fra Frejlev Skole. En af dem, de unge kunne møde, var Anders Malthe Westerdam, der studerer nanoteknologi på Aalborg Universitet. Han er også ordblind og vil gerne vise, at der er en vej for ordblinde i uddannelsessystemet. - Jeg håber, at de kan undgå de situationer, som jeg har skullet stå i, siger han. Muligheden for at møde ligesindede har givet Nathalie mod på at gå efter drømmeuddannelsen som pædagog. - Jeg vil gerne kæmpe for det, siger hun.

Referat:
Det giver selvværd at møde ligesindede på Ordblinde-event. Sådan siger de deltagende elever fra nordjyske 9. klasser.